*Likumprojekts*

**Grozījumi Saeimas vēlēšanu likumā**

Izdarīt Saeimas vēlēšanu likumā (Latvijas Vēstnesis, 1995, 86. nr.; 1998, 91./94., 172./173. nr.; 2002, 76., 89. nr.; 2003, 36., 123. nr.; 2006, 48., 65. nr.; 2007, 95. nr.; 2009, 43. nr.; 2010, 62. nr.; 2011, 46., 114., 144. nr.; 2012, 203. nr.; 2013, 191. nr.; 2014, 38., 140. nr.; 2016, 52. nr.; 2017,147. nr.; 2018, 20. nr.; 2019, 118. nr.) šādus grozījumus:

1. Aizstāt 8. panta pirmajā daļā vārdus “Iedzīvotāju reģistra” ar vārdiem

“Fizisko personu reģistra”.

1. Papildināt 16. pantu ar trešo daļu šādā redakcijā:

“(3) Vēlēšanu zīmes, aploksnes, vēlētāju saraksti, vēlēšanu kastes un citi vēlēšanu materiāli sākot ar to saņemšanu iecirknī līdz nodošanai republikas pilsētas vai novada vēlēšanu komisijai, Centrālās vēlēšanu komisijas noteiktajā kārtībā glabājami ēkā, kurā atrodas vēlēšanu iecirknis, nodrošinot attiecīgās telpas fizisko vai tehnisko apsardzi.”

1. Izteikt 20. panta pirmo daļu šādā redakcijā:

“ (1) Vēlētājs vēlēšanu iecirkņa komisijai uzrāda Latvijas Republikā derīgu personu apliecinošu dokumentu (turpmāk – vēlētāja personu apliecinošs dokuments).”

1. 22. pantā:

papildināt pirmo daļu ar teikumu šādā redakcijā:

“Katrs drīkst balsot tikai vienreiz.”;

izteikt trešo daļu šādā redakcijā:

“(3) Vēlēšanu telpās vēlēšanu iecirkņa komisijas (turpmāk — iecirkņa komisija) loceklis, iepriekš vēlētāju reģistrā tiešsaistes režīmā pārliecinājies, ka persona ir vēlētājs un vēlētāju reģistrā nav atzīmes par piedalīšanos attiecīgās Saeimas vēlēšanās, tiešsaistes režīmā izdara vēlētāju reģistrā atzīmi par piedalīšanos attiecīgās Saeimas vēlēšanās un balsotāju sarakstā ieraksta vēlētāja vārdu, uzvārdu, personas kodu. Vēlētājs parakstās balsotāju sarakstā par visu attiecīgajā apgabalā pieteikto kandidātu sarakstu vēlēšanu zīmju un vēlēšanu aploksnes saņemšanu.”;

Papildināt pantu ar 3.1 daļu šādā redakcijā:

“(3.1) Ja vēlētāju reģistrā ir atzīme par vēlētāja piedalīšanos vēlēšanās, taču viņš to noliedz, iecirkņa komisija sazinās ar tā iecirkņa komisiju, kur vēlētājs, pēc vēlētāju reģistra ziņām, balsojis, un noskaidro, vai tā iecirkņa balsotāju sarakstā ir vēlētāja paraksts. Ja tiek saņemts apstiprinājums, ka paraksta nav, vēlētājs var balsot. Ja paraksts ir, vēlētājam balsošanu atsaka.”

5. Papildināt 24. pantu ar 6.1 daļu šādā redakcijā:

“(6.1) Ja vēlētāja atrašanās vietā nav iespējams pārliecināties, ka ziņas par

personu ir iekļautas vēlētāju reģistrā un tajā jau nav izdarīta atzīme par šīs personas piedalīšanos attiecīgajās vēlēšanās, to dara, sazinoties ar vēlēšanu iecirkni. Ja tas nav iespējams, balsošana notiek reģistrācijas aploksnēs šā likuma 48.2 pantā noteiktajā kārtībā.”

6. Papildināt 30. pantu pēc vārdiem “slēdz balsotāju sarakstus” ar vārdiem “izdara atzīmi vēlētāju reģistrā par darbības beigšanu tiešsaistes režīmā, parakstot to ar drošu elektronisko parakstu, kas satur laika zīmogu”.

7. Izteikt 45. pantu šādā redakcijā:

“45. pants. (1) Vēlētājs, kas vēlas balsot pa pastu, attiecīgajā Latvijas Republikas diplomātiskajā vai konsulārajā pārstāvniecībā klātienē, pa pastu vai elektroniski iesniedz iesniegumu par balsošanu pa pastu. Iesniegumā vēlētājs norāda savu vārdu, uzvārdu, personas kodu un adresi ārvalstī, uz kuru nosūtāmi vēlēšanu materiāli. Vēlētājs var pieteikties balsošanai pa pastu 120 dienas pirms vēlēšanu dienas, bet ne vēlāk kā trīs nedēļas pirms vēlēšanu dienas. Ja vēlēšanas notiek [Satversmes](https://likumi.lv/ta/id/57980-latvijas-republikas-satversme) [48. pantā](https://likumi.lv/ta/id/57980-latvijas-republikas-satversme#p48) paredzētajā gadījumā, vēlētājs var pieteikties balsošanai pa pastu nedēļu pēc vēlēšanu izsludināšanas dienas, bet ne vēlāk kā divas nedēļas pirms vēlēšanu dienas.

(2) Saņēmis šādu iesniegumu, diplomātiskās vai konsulārās iestādes darbinieks:

1) vēlētāju reģistrā pārbauda, vai iesniedzējs ir vēlētājs, kas vēl nav reģistrēts balsošanai pa pastu;

2) izdara vēlētāju reģistrā atzīmi par vēlētāja pieteikšanos balsošanai pa pastu un ieraksta vēlētāja norādīto vēlēšanu materiālu saņemšanas adresi;

3) reģistrē vēlētāju sarakstā balsošanai pa pastu.

(3) Ja iesniegums par balsošanu pa pastu iesniegts, neievērojot šā panta pirmajā daļā noteikto termiņu un kārtību, vai iesniedzējs nav vēlētājs, vai arī iesniedzējs jau ir reģistrēts balsošanai pa pastu, norādot to pašu vēlēšanu materiālu saņemšanas adresi, diplomātiskās vai konsulārās iestādes darbinieks ar motivētu lēmumu atsaka nosūtīt vēlēšanu dokumentus. Lēmuma par atteikumu nosūtīt vēlēšanu dokumentus pārsūdzēšana neaptur tā darbību.

(4) Balsošanai pa pastu reģistrēts vēlētājs var mainīt vēlēšanu materiālu saņemšanas adresi ne vēlāk kā trīs nedēļas pirms vēlēšanu dienas, iesniedzot par to iesniegumu attiecīgajai diplomātiskajai vai konsulārajai iestādei šā panta pirmajā daļā noteiktajā kārtībā. Ja vēlēšanas notiek [Satversmes](https://likumi.lv/ta/id/57980-latvijas-republikas-satversme) [48. pantā](https://likumi.lv/ta/id/57980-latvijas-republikas-satversme#p48) paredzētajā gadījumā, vēlētājs var mainīt vēlēšanu materiālu saņemšanas adresi ne vēlāk kā divas nedēļas pirms vēlēšanu dienas.

(5) Kad iecirkņa komisija uzsāk darbu, diplomātiskās vai konsulārās iestādes darbinieks tai nodod vēlētāju reģistrācijas dokumentus.

(6) Iecirkņa komisija ne vēlāk kā 15 dienas pirms vēlēšanu dienas nosūta vēlētājam uz iesniegumā norādīto adresi visu Rīgas vēlēšanu apgabalā pieteikto kandidātu sarakstu vēlēšanu zīmes, ar attiecīgās iecirkņa komisijas zīmogu apzīmogotu vēlēšanu aploksni, reģistrācijas lapu ar informāciju par kārtību, kādā izdarāma balsošana, norādot arī kārtas numuru, ar kādu vēlētājs reģistrēts sarakstā balsošanai pa pastu un apliecinājuma veidlapu par to, ka vēlētājs balso personīgi. Ja vēlēšanas notiek [Satversmes](https://likumi.lv/ta/id/57980-latvijas-republikas-satversme) [48. pantā](https://likumi.lv/ta/id/57980-latvijas-republikas-satversme#p48) paredzētajā gadījumā, iecirkņa komisija ne vēlāk kā 10 dienas pirms vēlēšanu dienas nosūta vēlētājam uz iesniegumā norādīto adresi visu Rīgas vēlēšanu apgabalā pieteikto kandidātu sarakstu vēlēšanu zīmes, ar attiecīgās iecirkņa komisijas zīmogu apzīmogotu vēlēšanu aploksni un reģistrācijas lapu ar informāciju par kārtību, kādā izdarāma balsošana, norādot arī kārtas numuru, ar kādu vēlētājs reģistrēts sarakstā balsošanai pa pastu un apliecinājuma veidlapu par to, ka vēlētājs balso personīgi.

(7) Ja balsošanai pa pastu pieteicies vēlētājs vēlēšanu dienā ierodas vēlēšanu iecirknī, viņš var nobalsot.

8. Papildināt 45.1 panta piekto daļu ar teikumu šādā redakcijā:

“Pilsonības un migrācijas lietu pārvalde ieslodzījumu vietas administrācijai nodrošina piekļuvi vēlētāju reģistram tiešsaistes režīmā”.

9. 45.2 pantā:

papildināt pirmo daļu pēc vārdiem “personas kodu” ar vārdiem “un tiešsaistes režīmā izdara vēlētāju reģistrā atzīmi par piedalīšanos attiecīgās Saeimas vēlēšanās”;

papildināt ceturto daļu pēc vārdiem “ieslodzījumu vietas administrācija” ar vārdiem “izdara atzīmi vēlētāju reģistrā par darbības beigšanu tiešsaistes režīmā, parakstot to ar drošu elektronisko parakstu, kas satur laika zīmogu un”.

10. 45.3 pantā:

izslēgt otrajā daļā vārdus “pasu spiedogus”;

izteikt trešo daļu šādā redakcijā:

“(3) Vēlēšanu dienā pirms balsošanas sākšanas Nacionālo bruņoto spēku komandiera pilnvarota persona pirmā vēlētāja klātbūtnē pārliecinās par to, vai vēlēšanu kaste ir tukša un aizzīmogo to. Pilsonības un migrācijas lietu pārvalde Nacionālo bruņoto spēku komandiera pilnvarotai personai nodrošina piekļuvi vēlētāju reģistram tiešsaistes režīmā. Nacionālo bruņoto spēku komandiera pilnvarota persona, iepriekš tiešsaistes režīmā pārliecinājusies, ka persona ir vēlētājs un vēlētāju reģistrā nav atzīmes par piedalīšanos attiecīgās Saeimas vēlēšanās, tiešsaistes režīmā izdara vēlētāju reģistrā atzīmi par piedalīšanos attiecīgās Saeimas vēlēšanās, ieraksta balsotāju sarakstā vēlētāja vārdu, uzvārdu un personas kodu. Katram vēlētājam Nacionālo bruņoto spēku komandiera pilnvarota persona izsniedz visu Rīgas vēlēšanu apgabalā pieteikto kandidātu sarakstu vēlēšanu zīmes un vēlēšanu aploksni, kas apzīmogota ar attiecīgās iecirkņa komisijas zīmogu, un vēlētājs par to parakstās balsotāju sarakstā. Atsevišķu vēlēšanu zīmju izsniegšana ir aizliegta. Balsošana organizējama vismaz triju vēlētāju klātbūtnē.”;

papildināt septīto daļu pēc vārdiem “protokola pabeigšanas” ar vārdiem “izdara atzīmi vēlētāju reģistrā par darbības beigšanu tiešsaistes režīmā, parakstot to ar drošu elektronisko parakstu, kas satur laika zīmogu un”.

11. Izteikt 46. panta otro daļu šādā redakcijā:

“(2) Aizlīmēto vēlēšanu aploksni vēlētājs ievieto pasta aploksnē kopā ar reģistrācijas lapu, kurā norādīts vēlētāja vārds, uzvārds un personas kods, un pašrocīgi parakstītu apliecinājumu, ka balso personīgi. Pasta aploksni nekavējoties nosūta tai iecirkņa komisijai, kas vēlētājam atsūtījusi vēlēšanu dokumentus balsošanai pa pastu. Uz pasta aploksnes atzīmējams, ka tajā ir vēlēšanu aploksne, un norādāms attiecīgā vēlētāja kārtas numurs sarakstā balsošanai pa pastu.”

12. Izteikt 47. panta otro un trešo daļu šādā redakcijā:

“(2) Iecirkņa komisija atver tikai tās pasta aploksnes, kuras tā saņēmusi līdz balsu skaitīšanas uzsākšanai attiecīgajā iecirknī. Pa pastu saņemto derīgo vēlēšanu aplokšņu atvēršanu un skaitīšanu iecirkņa komisija uzsāk tikai tad, kad beigusies balsošana visos ārvalstīs izveidotajos vēlēšanu iecirkņos.

(3) Pa pastu saņemtās vēlēšanu aploksnes skaita atsevišķi, sagatavojot atsevišķu balsu skaitīšanas protokolu.”

13. 48. pantā:

papildināt pirmo daļu ar 2.1) punktu šādā redakcijā:

“2.1) Centrālās vēlēšanu komisijas noteiktā kārtībā pārbauda, vai vēlētāju reģistrā nav atzīmes par to, ka vēlētājs nobalsojis vēlēšanu iecirknī;”;

papildināt otro daļu ar 4. punktu šādā redakcijā:

“4) atsūtījuši vēlētāji, par kuriem vēlētāju reģistrā jau ir atzīme, ka viņi nobalsojuši vēlēšanu iecirknī.”

14. 48.1 pantā:

izteikt otro daļu šādā redakcijā:

“(2) Vēlēšanu telpās iecirkņa komisijas loceklis, iepriekš tiešsaistes režīmā pārliecinājies, ka ziņas par personu ir iekļautas vēlētāju reģistrā un tajā nav atzīmes par šīs personas piedalīšanos attiecīgās Saeimas vēlēšanās, tiešsaistes režīmā izdara vēlētāju reģistrā atzīmi par vēlētāja piedalīšanos vēlēšanās un balsotāju sarakstā ieraksta vēlētāja vārdu, uzvārdu, personas kodu. Vēlētājs parakstās balsotāju sarakstā. Nodot balsi glabāšanā var tikai vienu reizi.”;

Papildināt pantu ar 2.1 daļu šādā redakcijā:

“(21) Ja vēlētāju reģistrā ir atzīme par vēlētāja piedalīšanos vēlēšanās, taču viņš to noliedz, iecirkņa komisija sazinās ar tā iecirkņa komisiju, kur vēlētājs, pēc vēlētāju reģistra ziņām, balsojis, un noskaidro, vai tā iecirkņa balsotāju sarakstā ir vēlētāja paraksts. Ja tiek saņemts apstiprinājums, ka paraksta nav, vēlētājs var balsot. Ja paraksts ir, vēlētājam balsošanu atsaka.”

15. Papildināt likumu ar V2 nodaļu šādā redakcijā:

**“V2 nodaļa
Balsošanas kārtība vēlētāju reģistra tiešsaistes režīmā darbības pārtraukuma gadījumā**

**48.2 pants.**

(1) Ja nav iespējams pārliecināties, ka ziņas par personu ir iekļautas vēlētāju reģistrā un tajā jau nav izdarīta atzīme par šīs personas piedalīšanos vēlēšanās, balsošana notiek reģistrācijas aploksnēs un vēlētājus ieraksta atsevišķā balsotāju sarakstā.

(2) Vēlētājs vienatnē izdara šā likuma [23. pantā](https://likumi.lv/doc.php?id=35261#p23) noteiktās darbības, aizlīmēto vēlēšanu aploksni ievieto reģistrācijas aploksnē, uz kuras norādāms vēlētāja vārds, uzvārds un personas kods. Reģistrācijas aploksni aizlīmē un nodod iecirkņa komisijai, kas to apzīmogo ar attiecīgās iecirkņa komisijas zīmogu un iemet aizzīmogotā vēlēšanu kastē.

(3) Tiklīdz iespējams pārliecināties, ka ziņas par personu iekļautas vēlētāju reģistrā un tajā jau nav izdarīta atzīme par personas piedalīšanos vēlēšanās, iecirkņa komisija, netraucējot balsošanu, pārbauda šīs ziņas pēc atsevišķajiem balsotāju sarakstiem, izdara vēlētāju reģistrā atzīmi par vēlētāju piedalīšanos vēlēšanās un balsotāju sarakstos atzīmē, vai personas balsojums ir līdzskaitāms.

(4) Kad iecirkņa komisija pēc vēlēšanu beigām atver vēlēšanu kastes, tā sašķiro reģistrācijas aploksnes divās grupās – derīgās un nederīgās aploksnes. Reģistrācijas aploksne ir nederīga, ja:

1) uz tās nav norādīts vēlētāja vārds, uzvārds un personas kods;

2) tā nav apzīmogota ar attiecīgās iecirkņa komisijas zīmogu;

3) attiecīgā persona nav atrodama vēlētāju reģistrā;

4) pēc vēlētāju reģistra ziņām attiecīgā persona jau balsojusi.

(5) Nederīgās reģistrācijas aploksnes saskaita un neatvērtas iesaiņo. Derīgās reģistrācijas aploksnes iecirkņa komisija atver un skaita balsis atbilstoši šā likuma IV nodaļā noteiktajai kārtībai.

**48.³ pants.**

Ja pēc šā likuma 31. panta otrajā daļā minēto ziņu ierakstīšanas balsu skaitīšanas protokolā pirms vēlēšanu kastu atvēršanas iecirkņa komisija konstatē, ka ir palicis ievērojams skaits balsotāju, attiecībā uz kuriem nav pārbaudīts, vai ziņas par personu ir iekļautas vēlētāju reģistrā un vai tajā jau nav izdarīta atzīme par šīs personas piedalīšanos attiecīgajās vēlēšanās, iecirkņa komisija ar attiecīgās republikas pilsētas vai novada vēlēšanu komisijas atļauju var izsludināt pārtraukumu. Ja ir saņemta republikas pilsētas vai novada vēlēšanu komisijas atļauja izsludināt pārtraukumu, iecirkņa komisija pirms tā izsludināšanas iesaiņo vai ievieto atsevišķā aizzīmogotā kastē balsotāju sarakstus. Attiecīgā republikas pilsētas vai novada vēlēšanu komisija var noteikt citu vietu, kur atsākt balsu skaitīšanu, un balsu skaitīšanas nodrošināšanai pieaicināt papildu speciālistus no vēlētāju vidus.”

Vides aizsardzības un reģionālās J. Pūce

attīstības ministrs

Bērziņa 67026929

Signe.Berzina@varam.gov.lv